**Datum: 28.11.2022.**  **SAOPŠTENJE ZA MEDIJE**

**Prva međunarodna studentska naučna konferencija u Banjaluci**

*ISCon 2022 od 2. do 4. decembra u Banjaluci*

Prva međunarodna studentska naučna konferencija ISCon 2022, u organizaciji Saveza studenata Elektrotehničkog fakulteta iz Banjaluke, biće održana od 2. do 4. decembra u hotelu Bosna u Banjaluci. Tema ovogodišnje konferencije biće Smart City/Smart Life i tiče se izgradnje IoT ekosistema kao koraka ka tehnološkoj budućnosti našeg društva.

Konferencija će okupiti više stotina učesnika, prvenstveno studenata, asistenata i profesora tehničkih ali i drugih fakulteta iz regiona, koji će imati priliku da prisustvuju predavanjima, panel diskusijama i zanimljivim radionicama sa predavačima i predstavnicima IT kompanija.

Platinium sponzor konferencije, kompanija m:tel već dugi niz godina podržava rad tehničkih fakulteta, te svakako banjalučkog ETF-a, i ima uspješnu saradnju sa Savezom studenata tog fakulteta.

Takođe, kompanija m:tel je jedan od najvažnijih stubova na kojima počiva razvoj i primjena savremenih tehnoloških rješenja ali i kompanija koja već kreira “pametni život” pomoću IoT rješenja kao što su Smart City, Smart Home, @Farm, mjerenje vodostaja rijeka i drugih.

ISCon 2022 konferencija je od izuzetnog značaja za razvoj digitalizacije i primjene savremenih pametnih rješenja u društvu ali i za popularizaciju studija elektrotehnike i telekomunikacija.

Više informacija o konferenciji mogu se pronaći na Instagram stranici [@iscon.bl](https://www.instagram.com/iscon.bl/).